google/wiki40b huggingface dataset:
Skrepliai

Atsikosėjimą veikiantys vaistai

Atsikosėjimą veikiantys vaistai, padeda organizmui kosulio metu lengviau pašalinti susikaupusius skreplius.

Atsikosėjimą lengvinantys preparatai

Jiems priskiriami šie preparatai: termopsio žolė, vaistinė piliarožė, mukaltinas, pertusinas, anyžių nuoviras ir lašai bei kt.
Kvėpavimo takus ir virškinamąjį traktą inervuoja klajoklinis nervas n. vagus, todėl dirginant pastarąjį, aktyvėja ir kvėpavimo takų liaukų veikla (gaminasi daugiau skysto sekreto). Šiuo principu paremtas yra atsikosėjimą lengvinančių preparatų veikimas – padidėjus sekreto, sumažėja jo adhezija (prilipimas) prie kvėpavimo takų epitelio ir jis lengviau šalinamas. Šie preparatai vartojami kaip pagalbinė priemonų atsikosėjimui plengvinti.
Yra pavojus, kad suskystėjęs sekretas (ypač sutrikus mukociliariniam klirensui) leisis žemyn ir užkimš smulkesnius bonchus. Taip pat klajoklio nervo dirginimas gali sukelti pykinimą, vėmimą, todėl dozuojant vaistus svarbu, kad dozė būtų kiek galima mažesnė ir dažnesnė.

Mukolitikai (sekretolitikai)

Mukolitikai veikia sekreto fizines ir chemines savybes, ypač klampumą. Jie, stimuliuodami lizocimą bei hidrolizinius fermentus, skaldo mukopolisacharidus ir skystina sekretą. Be to, stimuliuodami serozines liaukas, didina sekreciją. Pagrindiniai šios grupės atstovai yra bromheksinas, ambroksolis, N – acetilcisteinas ir karbocisteinas. Sekretomotorikų grupės vaistai stimuliuoja virpamojo epitelio judesius ir tuo būdu pagreitina sekreto pašalinimą iš bronchų. Šiomis savybėmis pasižymi klenbuterolis, tačiau jo klinikinė vertė dar nėra visiškai aiški.

Acetilcisteinas

Geriausiai žinomas mukolitikas – acetilcisteinas arba tiesiog ACC. Jo veikimas pagristas tuo, kad ACC skystina gleives nutraukdamas mukopolisacharidinių grandinių disulfidines jungtis (tiltelius). Kadangi ACC veikia visas gleives, gali atsirasti rinorėja, kartais gali graužti rėmuo, pykinti, ligonis gali vemti ir viduriuoti. Acetilcisteino preparatai geriami, vartojami inhaliacijų būdu. Jis taip pat naudojamas kaip priešnuodis apsinuodijus didelėmis paracetamolio dozėmis.

Bromheksinas ir jo dariniai

Bromheksinas (sinonimai bisolvonas, breksolis, brombenzonijus, bromheksino chloridas, bornkokinas, lizomucinas, solvina) ir jo metabolitas ambroksolis didina plaučių surfaktanto kiekį, mažina gleivių adheziją (prilipimą), skystina gleives, didina jų apimtį ir padeda atsikosėjimui. Mukolitinis poveikis yra dėl to, kad preparatas depolimerizuoja ir skystina mukoproteinus ir mukopolisacharidines skaidulas. Preparatas poveikis prieš kosulį yra nežymus, didelių dozių vartojimas sukelia vėmimą.

Fermentų preparatai

Tai tripsinas, chemotripsinas. Jų veikimas pagrįstas tuo, kad pastarieji skaido skrepliuose (gleivėse) esnačius baltymus ir taip juos skystina, dėl ko pagerėja jų šalinimas kosulio metu. Dėl dažnų alerginių reakcijų jų pastaruoju metu atsisakyta.
Trombopoetinas

Trombopoetinas – hormonas, glikoproteinas, skatinantis megakariocitų aktyvumą kaulų čiulpuose ir reguliuojantis trombocitų sintezę.

Sintezė organizme

Trombopoetinas gaminamas daugiausiai kepenyse, nedideliais kiekiais ir inkstuose bei kaulų čiulpuose. Skirtingai nei eritropoetinas, trombopoetinas sintetinamas stabiliu greičiu, o sintezė reguliuojama per jo receptorius. Kraujyje trombopoetinas cirkuliuoja laisvas ir susijungęs su trombocitais. Prie trombocitų prisijungęs hormonas nėra efektyvus ir suardomas kartu su trombocitais per 7–10 dienų. Esant dideliam trombocitų skaičiui (trombocitozei) sujungiamas didesnis hormono kiekis, todėl trombocitų gamyba stimuliuojama mažiau. Sumažėjus trombocitų skaičiui didėja laisvai cirkuliuojančio trombopoetino kiekis, todėl skatinama trombocitų sintezė.

Veikimo mechanizmai

Trombopoetinas veikia ne tik megakariocitus, bet ir kamienines kaulų čiulpų ląsteles. Trombopoetinas jungiasi prie receptoriaus kaip ligandas ir stimuliuoja jas per JAK2 signalo perdavimo kelią. Efektyvus yra tik laisvai cirkuliuojantis hormonas, nesujungtas su trombocitais.

Naudojimas medicinoje

Trombopoetinas kaip vaistas nėra stabilus junginys, be to jį sunku skirti ligoniams, todėl sukurti sintetiniai trombopoetino receptorių agonistai (eltrombopagas ir romiplostimas), kurie gali būti skiriami sergant imunine trombocitopenine purpura ir kitomis ligomis, kurioms būdinga trombocitopenija.
Gasparas Gocis

Biografija

Gimė kilmingo, bet neturtingo dvarininko šeimoje. Brolis Karlas Gocis. Priklausė Graneleskio akademijai. 1774 m. paskirtas Paduvos mokyklų valdytoju. Dvisavaitiniams Venecijos leidiniams „Gazzetta veneta“ (1760-1761 m.) ir „Osservatore Veneto“ (1761–1762 m.) rašė straipsnius meno, literatūros, dorovės temomis, miesto kronikos vaizdelius. Sukūrė parodijų, dramų.
Soltilo Angkor FC

Istorija

Klubas [2018]] m. žaidė elito divizione.
Saulės imperija

Siužetas

Prieš paskelbdama karą JAV ir Jungtinei Karalystei, Japonija kariavo su Kinija nuo 1937 m. Konflikto metu Šanchajuje Džeimis Grejemas atsiskiria nuo tėvų. Kurį laiką jis praleidžia savo apleistuose namuose, valgydamas maisto likučius, bet vėliau išsiruošia į miestą ir pamato, kaip į jį įžygiuoja japonų kareiviai. Džeimį, kartu su amerikiečių jūreiviu Beisiu, kuris berniukui suteikia „Džimo“ pravardę, sučiumpa kariai. Jie nugabenami į Šanchajaus Lunghua civilių prieglaudos centrą, bet vėliau perkeliami į Sudžou koncentracijos stovyklą. 1945 m., keliais mėnesiais prieš karo Ramiajame vandenyne pabaigą, Džimas sugeba susikurti gan neblogą gyvenimą, nepaisant stovyklos prastų sąlygų.
Dr. Rolinsas tampa berniuko tėvo figūra. Džimas susidraugauja su kitoje spygliuotos vielos tvoroje gyvenančiu japonų paaugliu, kuris kaip ir jis pats trokšta tapti lakūnu. Beisis jam paskiria „užduotį“ – patikrinti ar prie tvoros nėra paspęsta spąstų, tačiau tikroji priežastis buvo patikrinti ar pelkėse prie tvoros nebuvo sausumos minų. Kaip atlygį Beisis berniuką persikelia pas save į kareivines ir planuoja pabėgimą.
Vieną rytą Džimas pamato kamikadzių įšventinimo ritualą. Po keleto minučių virš stovyklos praskrenda keletas amerikiečių P-51 Mustang naikintuvų. Atakos eigoje japonai nusprendžia evakuoti stovyklą. Sąmyšio metu Beisis pasprunka, bet nors ir žadėjo, berniuko nepasiima kartu. Stovyklos belaisviai žygiuoja dykynėmis, dauguma jų miršta dėl nuovargio, bado ar ligų. Žygio metu Džimas regi ant Nagasakio numestos atominės bombos sprogimo blyksnį, o vėliau sužino apie Japonijos kapituliavimą.
Džimas išsėlina iš grupės ir sugrįžta į stovyklą. Jis sutinka tą patį japonų paauglį, jau tapusį pilotu, kuris negali patikėti savo šalies pralaimėjimu. Jaunuolis Džimui įteikia mango, bet prieš jam atsikandus, pasirodo Beisis kartu su kitais ginkluotais amerikiečiais, kurie manydami, kad japonas nori jį sužeisti, jį nušauna. Džimas įniršęs užsipuola amerikietį. Beisis pažada berniukui jį nusivesti į Šanchajų ir surasti jo tėvus, bet šis atsisako. Jį randa amerikiečių kareiviai ir nugabena į vaikų prieglaudą Šanchajuje, kur jį galop suranda tėvai.

Atsiliepimai

Filmas kino kritikų buvo įvertintas teigiamai, bet komercinės sėkmės nesulaukė. Knygos autorius Dž. G. Balardas buvo patenkintas išbaigtu kūriniu, ypač jam įspūdį paliko Kristiano Beilo vaidyba.
Tinklalapyje Rotten Tomatoes filmas įvertintas 81 %. Metacritic suvestinės duomenimis, filmas įvertintas 60 %.

Apdovanojimai

60-ojoje Oskarų teikimo ceremonijoje filmas „Saulės imperija“ buvo nominuotas geriausio meninio apipavidalinimo, kinematografijos, montažo, originalaus garso takelio ir dainos bei kostiumų dizaino apdovanojimų kategorijose, bet nelaimėjo nei vienoje.
Stanfordo kalėjimo eksperimentas

Stanfordo kalėjimo eksperimentas – Stanfordo universiteto filosofijos daktaro Philip Zimbardo atlikta simuliacija su žmonėmis universiteto rūsyje įrengtame kalėjime. Simuliacija vyko 1971 m. rugpjūčio 14 - 20 d. Jame dalyvavo 24 studentai, atrinkti iš 75 paraiškas pateikusių savanorių. Bandymo metu pasidalinę pusiau vaikinai 12 parų turėjo apsimesti kaliniais arba kalėjimo prižiūrėtojais. Viskas buvo stebima ir įrašoma. Tokio mokslinio stebėjimo paskirtis buvo ištirti kaip žmogaus elgesys įtakojamas aplinkos. 
2018 m. paaiškėjo, kad bandymas didžiąja dalimi buvo surežisuotas. Sargams buvo duotos gairės būti žiauriems, jie buvo apmokomi išradingų žeminimo metodų, o vienas kalinys (mėgėjas aktorius) prisipažino vaidinęs isteriją.
Argentinos lietuvių jaunimo sąjunga

Argentinos lietuvių jaunimo sąjunga (isp. Union de Jovenes Lituanos de la Argentina) – Argentinos lietuvių visuomeninė organizacija, veikianti Argentinoje nuo 1976 m. Adresas: Calle 7 (Genova) No.3593 e/159 y 160, Berisso (1923), Provincia de Buenos Aires. El. paštas: aljsajunga@yahoo. com. ar

Istorija

Argentinos lietuvių jaunimo sąjunga įkurta 1976 m. Buenos Airėse Pasaulio lietuvių bendruomenės iniciatyva, Rasos Šoliūnaitės (ved. Poskočimienės) ir N. Burbaitės pastangomis. Pasaulio lietuvių jaunimo sąjungos padalinys, dalyvauja jos kongresuose. Argentinos lietuvių bendruomenės narė.
Turėjo dainininkų grupę „Žibutė“ (vadovas J. Simanauskas). 1999 m. Buenos Airėse ir Rozarijuje surengė Pietų Amerikos lietuvių jaunimo II kongresą.

Pirmininkai

N. Burbaitė, G. Morkūnaitė, L. Gaidimauskaitė, Federico Mahne Zavickas, Jorgelina Lukošius, Juan Ignacio Fourment Kalvelis ir Germán Cagliardi Semenas.
Biva (ežeras)

Bivos ežero reikšmė

Ežero plotas – apie 670 km², tiek pat kiek ir Avadžio salos. Ežerą maitina daugiau nei 400 mažų upelių. Ežero vanduo naudojamas gerti – tai didžiulis vandens rezervuaras, aprūpinantis geriamuoju vandeniu apie 15 mln. žmonių. Bivos ežeras taip pat yra namai gėlavandenėms žuvims, tokioms kaip upėtakiai.
Pavasarį ir rudenį dėl gausių kritulių ežero paviršius pakyla 3 metrus. Pagrindinė ežero ištaka – Setos upė, Osakos įlankoje įtekanti į Ramųjį vandenyną.
Bivos ežero kanalas, iškastas XIX amžiaus dešimtajame dešimtmetyje ir vėliau Taišio laikotarpiu išplėstas, tapo svarbiu susisiekimo keliu su Kiotu.

Ežero geologinė istorija

Bivos ežeras laikomas trečiu pagal senumą tarp visų ežerų pasaulyje (po Baikalo ir Tanganikos). Manoma, kad ežeras susidarė prieš 4 mln. metų. Dėl tokio ilgo ežero gyvavimo, čia labai įvairi ekosistema: mokslininkai teigia, kad ežere veisiasi 1100 rūšių gyvių, o 58 rūšys nesutinkamos jokioje kitoje pasaulio vietoje, tik šiame ežere. Ežeras labai svarbus ir vandens paukščiams – kasmet jų apie 5000 aplanko ežerą.

Aplinkos įstatymai ežerui išsaugoti

Dėl savo unikalumo ir bioįvairovės, ežerą stengiamasi kaip galima geriau išsaugoti. Pavyzdžiui, 1981 m. priimtas įstatymas, kuriuo bandoma apsaugoti ežerą nuo eutrofikacijos.
Vengruvas

Istorija

Gyvenvietė šioje vietovėje pradėjo kurtis XIV amžiuje. 1414 m. įkurta Vengruvo Švč. Mergelės Marijos Dangun Žengimo parapija. 1441 m. gyvenvietei suteiktos miesto teisės. 1446 m. gyvenvietė tapo Lietuvos Didžiosios kunigaikštystės dalimi ir priklausė iki 1569 m. Liublino unijos. Nuo XVI a. pirmos pusės miestas priklausė Radviloms. 1536 m. miestą, kaip žmonos kraitį gavo Žemaitijos seniūnas Jonas Radvila III. 1558 m. miestas atiteko reformacijos šalininkei Onai Radvilaitei-Kiškienei ir daugiau kaip du šimtus metų buvo vienas iš protestantizmo centrų ATR. Čia vyko protestantų sinodai, rado prieglobstį ir arijonai, vadovaujami Petro Gonionziečio.
XVI a. pastatyta Vengruvo Švč. Mergelės Marijos Dangun Žengimo bažnyčia. Nuo 1569 m. iki 1795 m. buvo Abiejų Tautų Respublikos Mažosios Lenkijos provincijos Palenkės vaivadijos valdose. XVI a. į miestą atsikraustė pirmieji žydai, kurie XIX a. jau sudarė 62% miesto gyventojų. 1651 m. pradėtas naudoti Vengruvo herbas.
1664 m. miesto valdytoju tapo Jan Kazimierz Krasiński, kuris pradėjo kontrreformaciją, po kurios didelė dalis reformatų išsikraustė iš miesto. 1679 m. pastatyta Vengruvo Evangelikų liuteronų bažnyčia. 1693–1715 m. pastatyta Vengruvo Šv. Petro Alkantariečio ir Šv. Antano Paduviečio bažnyčia. XVIII a. įkurtos Vengruvo žydų kapinės. Nuo 1795 m. iki 1807 m. priklausė Austrijos karalystės Vakarų Galicijos Sedlcų cirkului.
Nuo 1807 m. iki 1815 m. priklausė Varšuvos kunigaikštystės Sedlcų departamentui. Nuo 1816 m. iki 1837 m. priklausė Rusijos imperijos Lenkijos Kongreso karalystės Palenkės vaivadijai, 1837–1844 m. Palenkės gubernijai, nuo 1844 m. iki 1866 m. Liublino gubernijai, nuo 1867 m. iki 1914 m. Sedlcų gubernijai. 1836–1841 m. pastatyta Vengruvo Šv. Trejybės bažnyčia. 1863 m. vasario 3 d. įvyko Vengruvo mūšis tarp sukilėlių ir Rusijos kariuomenės.
Nuo 1914 m. iki 1919 m. priklausė Vokietijos imperijos Varšuvos generalgubernijai. 1919–1939 m. priklausė II Lenkijos Respublikos Varšuvos vaivadijai. Tarpukariu apie pusę miesto gyventojų buvo žydai. 1939 m. rugsėjį miestas buvo stipriai subombarduotas. 1939–1944 m. priklausė Trečiojo reicho Generalgubernijai. Vokiečių valdymo metu, mieste veikė žydų getas, kuriame gyveno apie 8000 žmonių. Per karą buvo sugriauta apie 60% miesto pastatų. 1944 m. rugpjūčio 8 d. į miestą įžengė Raudonoji armija. 1945–1975 m. priklausė Varšuvos vaivadijai. 1975–1999 m. priklausė Sedlcų vaivadijai. 1994 m. liepos 30 d. įkurta Vengruvo Šv. Petro Alkantariečio ir Šv. Antano Paduviečio parapija. 2007 m. gruodžio 2 d. įkurta Vengruvo Šv. Tėvo Pijaus parapija.
Barborlaukio dvaras

Istorija

XIX a. Barborlaukis minimas kaip „dvaras Kauno paviete prie Varpės upelio tėkmės, 26 varstai nuo Kauno“. Senojo Barborlaukio dvaro valdos buvo gana didelėje teritorijoje, kurio ribos – apie 6 km nuo Skarulių ir 2 km nuo Neries upės. Dvaras priklausė Čapskiams, apsigyvenusiems dvare 1863 m. sukilimo įvykių metu), vėliau – Popovams.
1922 m. po žemės reformos dvaro žemė išdalinta savanoriams. B. Daunoravičius pardavinėjo dvaro žemes. Vėliau apie 90 ha nupirko Gabrielius ir Alina Januškevičiai, iš jų – Steponas Nasvytis (1883–1972). Dvare lankydavosi žymūs politikai, pvz., Lietuvos Prezidentas Antanas Smetona (atvažiuodavo 3 automobiliais su palyda), visuomenės veikėjai.
J.S. Bacho muzikos festivalis

J. S. Bacho muzikos festivalis – klasikinės muzikos festivalis Lietuvoje. Festivalis išaugo iš kiekvieną pavasarį rengiamų J. S. Bacho muzikos savaičių. Festivalis pirmą kartą surengtas 2007 m. (vokiečių kompozitoriaus J. S. Bacho garbei), 2 kartą - 2009 m.

Tikslai, koncertai, istorija

Festivalio tikslas - suteikti galimybę naujiems atlikėjams savo kūrybos ir įkvėpimo šaltinius realizuoti per senosios ir naujosios muzikos meno formas. Festivalio koncertai yra rengiami istorinėse Vilniaus senamiesčio erdvėse. Koncertų repertuaras apima nuo senosios muzikos iki šiuolaikinių kompozitorių kūrinių.
J. S. Bacho muzikos festivalį inicijavo ir jo meniniu vadovu tapo profesorius Algirdas Vizgirda - kamerinės muzikos ansamblio „Musica humana“ vadovas (2006 m. už kūrybiškas iniciatyvas bei konceptualias koncertų programas Vizgirda pelnė Lietuvos nacionalinę kultūros ir meno premiją), festivalio programų turinio sudarytojas.
Leonas Rutkauskas

Biografija

1995 m. UAB „Šalmesta“ generalinis direktorius.
Nuo 1990 m. Lietuvos demokratinės darbo partijos, tarybos pirmininko pavaduotojas, nuo 2001 m. Lietuvos socialdemokratų partijos Šalčininkų rajono skyriaus narys, LSDP tarybos narys, Šalčininkų skyriaus pirmininkas.
1995–1997 m. ir 2000–2011 m. (LSDP) Šalčininkų rajono savivaldybės tarybos narys.
Lietuvos žemėtvarkos ir hidrotechnikos inžinierių sąjungos garbės narys. Kaimo bendruomenės partnerystės grupės valdybos narys. 1999 m. Šalčininkų rajono verslininkų klubo viceprezidentas, Vilniaus Prekybos, pramonės ir amatų rūmų narys.
Vilniaus Užusienio koplyčia

Istorija

Senosios Užusieno gyvenvietės istorija siekia XVI a. Nuo 2006 m. veikia įregistruota vietos bendruomenė. Dabartinė koplyčia šios bendruomenės pastangomis prieš keletą metų rekonstruota vietoje čia buvusios tradicinių formų medinės koplyčios, stovėjusios nuo 1922 m. Ją mena pakabinta ąžuolinė atminimo lenta. Ši vieta nuo senų laikų garsėjo gegužinėmis pamaldomis. Atstatytoji koplyčia buvo pašventinta apie 2012 m.
FK Kūna Švenčionys

Istorija

Komanda susiburė apie 2008 m. ir pradėjo žaisti III lygos Utenos zonoje. Ji pasivadino Kūna – taip vadinama Meros upė ties Švenčionimis.
Jelizaveta Potapova

Biografija

2005 m. Maxima stipendininkė.
2006–2010 m. Vilniaus universiteto Matematikos ir informatikos fakultete baigė informatikos bakalauro studijas.
2008–2011 m. dirbo programuotoja-WEB projektų vystytoja Vilniuje.
2011–2014 m. Artlogic Media Ltd vyresnioji programuotoja-WEB projektų vystytoja Londone.
Nuo 2014 m. Open Reply UK vyresnioji programuotoja-WEB projektų vystytoja.
Bazilionų Šv. Bazilijaus Didžiojo bažnyčia

Istorija

Padubysio malūno savininkai Jonas ir Antanas Beinorai 1749 m. pasikvietė vienuolius bazilijonus, pastatė bažnyčią ir dovanojo vienuolynui žemės. Prie vienuolyno 1773 m. įkurta aukštesnioji parapinė mokykla. Ji 1793 m. pertvarkyta į keturklasę apygardėlės mokyklą. Vienuolynui XVIII a. pabaigoje priklausė Bazilionų miestelis ir Mekių kaimas (19 valakų). XIX a. pradžioje buvo medinis vienaaukštis vienuolynas ir mokykla. Ji 1835 m. uždaryta.
1836 m. vienuolynas uždarytas ir perduotas stačiatikiams. Bažnyčia 1838 m. atiteko stačiatikiams. 1900 m. patvirtintas naujos cerkvės projektas. Bažnyčia 1918 m. grąžinta katalikams. 1918 m. rugsėjo 8 d. laikytos pirmos katalikų Šv. mišios. Bažnyčia buvo Kurtuvėnų parapijos filija. 1933 m. pastatyta dabartinė medinė bažnyčia.
Dresdenas (2006 filmas)

Turinys

Ana – slaugytoja Dresdeno ligoninėje, kuriai vadovauja jos tėvas. Nors frontas vis labiau artėja, mergina ketina tekėti už kolegos gydytojo Aleksandro ir vis dar bando gyventi įprastą civilių gyvenimą. Šeima tylomis supranta, kad karas pralaimėtas ir tik jaunesnioji sesuo Magda, draugaujanti su gauleiteriu, demonstruoja ištikimybę nacizmui.
Tuo metu netoli miesto nukrenta britų lėktuvas. Sužeistam pilotui Robertui pavyksta pasislėpti, o dieną atsidurti mieste. Čia jis pasislepia ligoninės rūsyje, kur po kelių dienų susiduria su Ana. Ši mano, kad Robertas, kalbantis vokiškai su akcentu, yra šnipas ir ima jį globoti. Netrukus tarp jų įsiplieskia meilė, tačiau Anos tėvas ir Aleksandras, sužinoję apie romaną, neketina paleisti merginos. Apsvaigintas Robertas paliekamas namo palėpėje, o visa šeima skuba į geležinkelio stotį, ketindama išvykti iš miesto, kai prasideda didysis Dresdeno bombardavimas...
Kazimieras Ilginis

Kazimieras Ilginis (g. 1924 m. balandžio 18 d. Jokuliai, Gargždų valsčius) – Lietuvos statybos inžinierius, technologijos mokslų daktaras.

Biografija

1951 m. baigė Kauno politechnikos institutą. 1961 m. technikos mokslų kandidatas.
1952–1965 m. vadovavo įvairių Kauno lengvosios (audimo) pramonės gamyklų statyboms; 1956–1957 m. dar ir Kauno pliušo ir šilko kombinato direktorius. 1965–1994 m. Kauno politechnikos instituto dėstytojas, 1965–1970 m. Pastatų konstrukcijų, 1970–1975 m. Statybos katedros vedėjas, prodekanas, 1981 m. profesorius. Išradimo autorius.
Karolis IX Maksimilijonas

Biografija

Kilęs iš Angulemo Valua dinastijos. Tėvas karalius Henrikas II Prancūzas, motina Kotryna Mediči. Žmona Šventosios Romos imperijos imperatoriaus Maksimilijono II duktė Elžbieta Austrė (1554-1592 m.), su ja turėjo dukterį Mariją Elžbietą (1572-1578 m.) Jo favoritė Marija Tušė (1549-1638 m.) pagimdė sūnų Karolį (1573-1650 m.), kuriam buvo suteiktas Angulemo kunigaikščio titulas.

Valdymas

Sostą paveldėjo mirus vyriausiam broliui Pranciškui II, iki 1563 m. regente buvo motina.
Pradėjo Ambuazo pilies, tapusios jo asmenine rezidencija, atnaujinimą. Pastatė Šv. Huberto koplyčią, stebinančią savo liepsnojančia gotika, perstatė pagrindinius rūmus.
Pradėjęs savarankiškai valdyti dėl silpnos sveikatos ir toliau buvo Kotrynos Mediči veikiamas. Per visą jo valdymo laikotarpį Prancūzijoje vyko vidaus religiniai karai tarp katalikų ir hugenotų. 1572 m. Kotryna Mediči įtikino Karolį surengti tūkstančių hugenotų žudynes, kurios įvyko Šv. Baltramiejaus naktį. Po žudynių Karolio psichikos būklė dar labiau pablogėjo. Nepalikęs teisėto įpėdinio mirė nuo tuberkuliozės.
Boaz Mauda

Biografija

Boaz Mauda užaugo Eljakime, miestelyje šiaurės Izraelyje. Jo šeima yra kilusi iš Jemeno. 2007 metais laimėjo realybės šou Kohav Nolad.
2007 m. lapkričio 14 d. Izraelio televizijos kanalas Channel 2 nusprendė, kad jų šalį Belgrade atstovaus Boaz. 2008 m. vasarį vykusiame nacionaliniame finale Kdam Eurovision 2008 Boaz atliko 5 kūrinius, už kuriuos balsavo komisija ir žiūrovai. Tokiu būdu paaiškėjo, kad Izraelio atstovas Eurovizijos konkurse atliks „Ke’ilu Kan“ (dar žinoma kaip „The Fire in Your Eyes“). Dainą parašė 1998 m. Eurovizijos nugalėtoja Dana International. Sėkmingai įveikęs konkurso pusfinalį, atlikėjas pateko į finalą, kuriame su 124 taškais (3 taškus gavo iš Lietuvos) užėmė devintą vietą.
Sürpriz

Istorija

Grupę subūrė Cihan Özden 1999 metais specialiai Vokietijos nacionalinei „Eurovizijos“ atrankai su daina „Reise nach Jerusalem – Kudüs'e seyahat“ (liet. Kelionė į Jeruzalę), kurią sukūrė Ralph Siegel ir Bernd Meinunger. Kovo 12 d. Brėmene vykusioje atrankoje grupė užėmė antrą vietą, nusileidę tik nugalėtojai tapusiai Corinnai May. Tačiau po kelių dienų paaiškėjo, kad May atlikta daina išleista dar 1997 metais kito atlikėjo, o tai prieštarauja taisyklėms ir buvo diskvalifikuota. Šaliai „Eurovizijoje“ visgi pasirinkti antroje vietoje likę „Sürpriz“. Konkursinę dainą atliko anglų, vokiečių, turkų ir hebrajų kalbomis, o surinkti 140 taškų leido atstovams pakilti iki trečios vietos.
Nors grupė sėkmingai pasirodė „Eurovizijoje“, tačiau komercinės sėkmės nesulaukė, o daina „Reise nach Jerusalem – Kudüs'e seyahat“ nepateko į Vokietijos singlų topus. 2000 metais įrašytas albumas buvo išleistas tik Turkijoje. Su keliais pasikeitimais grupė gyvavo iki 2002 m.
Narys Yasemin „Jazz“ Akkar 2013 metais dalyvavo trečiajame „The Voice of Germany“ sezone.
Šilutės žemės ūkio mokykla

Istorija

1897 m. atsidarė pirmoji dvimetė žemės ūkio mokykla, veikusi iki 1914 m. 1947 m. Hugo Šojaus dvare buvo atidarytas Kretingos žemės ūkio mokyklos sodininkystės-daržininkystės skyrius. Nuo 1950 m. pradėjo veikti Šilutės brigadininkų ir ūkvedžių mokykla, kurioje buvo organizuojami 10 mėnesių kursai kolūkių ūkvedžiams ir brigadininkams. Vėliau keitėsi mokymo įstaigos pavadinimai: 1952 m. - Šilutės žemės ūkio vidurinė mokykla, 1959 m. - Šilutės žemės ūkio technikumas, 1975 m. - Šilutės tarybinis ūkis–technikumas 1990 m. - Šilutės mokykla agrofirma 1992 m. - Šilutės žemės ūkio mokykla
Savilionys

Žymūs žmonės

Kaime gimė lietuvių išeivijos veikėjas Rojus Mizara (1895–1967). 1968 m. jo palaikai pargabenti gimtinėn ir palaidoti Juodžio kalne, nuo kurio matyti Juodžio ežeras. Gimtosios sodybos vietoje išlikę tik seni medžiai.
Protrombinas

Protrombinas – kraujo plazmos baltymas; kraujo krešėjimo sistemos faktorius. Protrombinas sintetinasi kepenyse (sintezei būtinas vitaminas K). Protrombinas yra glikoproteidas, turintis iki 12 % angliavandenių. Baltyminė dalis sudaryta iš polipeptidinės grandinės, kurioje yra 18 aminorūgščių.
Molinė masė – 72 000.
Trombinu protrombinas virsta, veikiamas aktyviojo tromboplastino (reakcijai būti kalcio jonai).
Den Helderis

Istorija

Den Helderis pradžioje buvo kaimelis šalia Hiusduneno. Vėliau pradėjo augti kaip svarbus gynybinis taškas, vadintas Helledore („pragaro durys“). XVII–XVIII a. tapo Nyderlandų laivyno baze. Buvo fortas, XIX a. pastatyta daug dokų. ~1820 m. nuo čia pradėtas kasti Šiaurės Olandijos kanalas į Amsterdamą.
Jonas Narkus

Jonas Narkus (1912 m. birželio 23 d. Galkiemio k., Vištyčio apylinkėje, Vilkaviškio apskr. – 1991 m. kovo 11 d. Lawrence, MA – JAV) – vargonininkas ir chorvedys.

Biografija

1932–1939 m. Kauno konservatorijoje pas Joną Bendorių studijavo vargonus. Studijų baigimo proga 1940 m. birželio 20 d. koncertavo Kauno Įgulos bažnyčioje – atliko J. S. Bacho, C. Franko ir F. Guilmanto kūrinius. Kurį laiką vargonininkavo ir vadovavo chorui Vilniaus Šv. Kazimiero bažnyčioje, rašė koncertų recenzijas.
1944 m. pasitraukęs į Vokietiją, vadovavo lietuvių stovyklos chorui, 1946–1949 m. muzikos žinias gilino Stuttgart Staatliche Hochschule für Musik. Atvykęs į JAV, 1949–1959 m. vargonininkavo ir vadovavo chorui Nekalto Prasidėjimo lietuvių parapijoje Cambridge, MA, o nuo 1959 m. iki mirties – Šv. Pranciškaus lietuvių parapijoje Lawrence. Su chorais ir solistais dalyvaudavo religinės muzikos koncertuose, įvairiuose tautiniuose renginiuose.

Šaltinis

Boleslovas Zubrickas. Pasaulio lietuvių chorvedžiai: enciklopedinis žinynas. Vilnius, 1999. Informacijos publikavimui gautas žodinis autoriaus leidimas.